Toshkent shahridagi qabristonlarning sanitariya holatini yaxshilash va moddiy-texnika bazasini mustahkamlash chora-tadbirlari to‘g‘risida

O‘zbekiston Respublikasi Vazirlar Mahkamasining “Muqaddas qadamjolar, ziyoratgohlar, masjidlar va qabristonlarni obodonlashtirish ishlarini samarali tashkil etish to‘g‘risida” 2018-yil 15-fevraldagi 120-son qarori ijrosini ta’minlash hamda Toshkent shahridagi qabristonlarning sanitariya holatini yaxshilash, obodonlashtirish, qabristonlarda xalqimizning ziyorat qilishi uchun zarur shart-sharoitlar yaratish va qabristonlarning moddiy-texnika bazasini mustahkamlash maqsadida Vazirlar Mahkamasi qaror qiladi:
 1. Quyidagilar:
 Toshkent shahridagi kengaytirilishi rejalashtirilayotgan qabristonlar va ularga ajratilayotgan yer maydonlari ro‘yxati 1-ilovaga muvofiq; 
 Toshkent shahridagi qabristonlarning sanitariya holatini yaxshilash ishlarini moliyalashtirishning asosiy parametrlari 2-ilovaga muvofiq;
 2018 — 2020-yillarda Toshkent shahar hokimligi huzuridagi Obodonlashtirish bosh boshqarmasining Fuqarolarga xizmat ko‘rsatish boshqarmasini ta’minlash uchun maxsus avtotransport va texnika vositalari ro‘yxati 3-ilovaga muvofiq tasdiqlansin.
 2. Toshkent shahar hokimligi 1-ilovaga muvofiq turar joy va noturar joy binolari buzilishi hisobiga qabristonlar uchun ajratiladigan yer uchastkalarini Toshkent shahar hokimligi huzuridagi Obodonlashtirish bosh boshqarmasining Fuqarolarga xizmat ko‘rsatish boshqarmasiga (keyingi o‘rinlarda Fuqarolarga xizmat ko‘rsatish boshqarmasi deb ataladi) biriktirib berish choralarini ko‘rsin. 
 4. Toshkent shahridagi qabristonlarni kengaytirish, Toshkent viloyati hududidan Fuqarolarga xizmat ko‘rsatish boshqarmasiga yer maydonlari ajratilishi munosabati bilan jismoniy va yuridik shaxslarga yetkazilgan zararlar Toshkent shahar hokimligi tomonidan Toshkent shahar mahalliy budjetining har chorak yakuni bo‘yicha prognozdan ortiqcha tushgan daromad qismi mablag‘lari, zaxira jamg‘armasi mablag‘lari va qonun hujjatlarida taqiqlanmagan boshqa manbalar hisobiga belgilangan tartibda qoplab berilishi belgilab qo‘yilsin.
 5. Quyidagilar:
 Toshkent shahridagi qabristonlarning sanitariya holatini yaxshilash bilan bog‘liq tadbirlarni bajarish — har yili Toshkent shahrining obodonlashtirish sohasi uchun ajratiladigan mablag‘lar, Toshkent shahrini obodonlashtirish va farovonligini oshirish jamg‘armasi mablag‘lari hamda qonun hujjatlarida taqiqlanmagan boshqa manbalar; 
 Fuqarolarga xizmat ko‘rsatish boshqarmasini maxsus avtotransport va texnika vositalari bilan ta’minlash — Toshkent shahar mahalliy budjetining qo‘shimcha manbalari; 
 qabristonlardagi elektr energiyasi, gaz ta’minoti, aloqa tarmog‘i, ichimlik suv va kanalizatsiya tarmoqlarini qurish va ta’mirlash ishlari — “O‘zbekenergo” AJ, “O‘ztransgaz” AJ, “O‘zbektelekom” AK va “Suvsoz” DUKning o‘z mablag‘lari hisobiga amalga oshirilishi belgilab qo‘yilsin.
 6. Toshkent shahridagi qabristonlar maydonlarini kengaytirish va sanitariya holatini yaxshilash ishlari bajarilishi monitoringini olib borish Vazirlar Mahkamasining 2018-yil 15-fevraldagi 120-son qarori bilan tasdiqlangan Muqaddas qadamjolar, ziyoratgohlar, masjidlar va qabristonlarni obodonlashtirishga doir chora-tadbirlar dasturini amalga oshirish bo‘yicha ishchi guruhi zimmasiga yuklansin. 
 7. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari — “O‘zbekiston temir yo‘llari” AJ boshqaruvi raisi A.J. Ramatov va Toshkent shahar hokimi vazifasini bajaruvchi J.A. Artikxodjayev zimmasiga yuklansin.